Drama as terapie | News24
Drama as terapie
"Die wêreld van 'n persoon met outisme is dikwels 'n eensame een. Hoewel hulle in meeste gevalle goed kan verstaan sukkel mense met outisme om verbaal met ander te kommunikeer. Dit dra by tot hul isolasie."
So vertel die drama-onderwyser Marlene Zwiegers wat drama-klasse aan kinders met outisme aanbied by 'n gedeelte van haar huis wat sy in 'n drama-ateljee, die Gruispad-teater, omskep het.
By Marlene se klasse dien drama as 'n vorm van terapie waarmee sy speel-speel help om kinders met outisme uit hul dop te laat kruip.
Die werk wat sy doen is volgens Zwiegers geskoei op navorsing wat sy vir haar tans ongepubliseerde doktorsgraad in outisme en drama gedoen het, asook praktiese werk met kinders op die spektrum sedert 2003.
Sy het haar tesis in Desember verledejaar by die Universiteit van die Vrystaat ingehandig en wag tans op die uitslae van die eksaminators se kant af. "Hierdie navorsing word gekombineer met Elize van der Walt ('n vriendin) se waardevolle en praktiese, gespesialiseerde kennis in die area van kinders met spesiale behoeftes, wat sy oor bykans dertig jaar opgebou het," vertel sy.
Zwiegers vertel: "Outismespektrumsindroom bring mee dat kinders uitdagings rondom sosialisering, kommunikasie, gedrag en sensoriese sensitiwiteite ervaar.
"Drama kan gebruik word om kinders met outisme op 'n prettige manier te help om speel-speel te ontwikkel. "Kinders is nou maar een maal lief vir speel en dit geld ook vir kinders op die outisme spektrum," sê sy.
By Marlene se klas kry kinders met outisme die geleentheid om aan opvoerings deel te neem.
Sy vertel: "In die dramaklas maak ons gebruik van spesifieke aktiwiteite om sosialisering te bevorder. "Asemhalingstegnieke, strek, dans, musiek en beweging word aangewend om die angstigheid in die kinders te verminder en hulle ook 'n tegniek te gee waarmee hulle hulself kan bekragtig om die angstigheid te beheer wanneer hulle nie by die dramaklas is nie.
"Rolspel, improvisasie en stories vorm deel van speel-aktiwiteite waar ons met pret sekere sosialisering en kommunikasie-vaardighede vir die kinders leer.
"'n Transisie-aktiwiteit aan die einde help hulle om te verstaan dat die klas voltooi is sodat hulle gereed kan voel om huis toe te gaan.
"Hierdie tipe tegnieke is outisme-intervensie tegnieke of dan ook outisme vriendelik en is bedoel om die kind met outisme te akkommodeer op 'n manier wat sy funksionering aanspreek en help om beter te funksioneer," vertel sy
Tans werk Zwiegers met vyf mense wat outisme het. Sy betrek ook leerlinge van plaaslike skole om haar met haar klasse te help.
Deur die klasse word die leerlinge maats met die kinders met outisme in hul dramaklas.
"Ons speel en maak stories en van beide kante gaan daar baie begrip oop. Die kinders op die outisme spektrum is minder in isolasie en die leerlinge wat met hulle werk is verstom om die anderkant van hierdie kinders te ontdek – dis 'n kant wat verby gestremdheid kyk en die kosbare kind met outisme se wese ontdek en raaksien", vertel Zwiegers. Op die wyse help dit ook om bewustheid oor outisme in die gemeenskap te skep.